רה"מ מברך את הנבחרת: "אולי סוף סוף נגיע למעמד בכיר באירופה"
נבחרת ישראל, בדרכה ממקדוניה לאנדורה, קיבלה מחמאות מירושלים. קשטן שיחרר את סהר, שפונגין וקינן לצעירה, תמוז עשוי לחזור בשל הפציעה. יצחקי, שכבש בהופעת הבכורה: "הלחץ בבית"ר עזר לביטחון בנבחרת". זיו אחרי ה-1:2 במקדוניה: "ידענו שנצטרך לנצח בשיניים". קשטן: "השחקנים נתנו את כל גופם, מרצם ושכלם". גם שבחון הפצוע יחזור לארץ
עדי סרדס ואיזי עין דורעדכון אחרון: 03.06.07 , 11:42
נבחרת ישראל עשתה את העבודה במוצאי שבת. הכחולים שמרו על סיכויי ההעפלה למשחקי אליפות אירופה 2008, עם ניצחון 1:2 במקדוניה. עיקר העניין בסיום היה נושא שחקני הנבחרת הצעירה השייכים לסגל הבוגרת, ושניים מהם נשארו בסופו של דבר עם דרור קשטן. בינתיים.
קרואטיה ניצחה באסטוניה, רוסיה הביסה את אנדורה
יתר המשחקים: צרפת ניצחה את אוקראינה, עלתה לראש בית 2
לאחר המשחק, נועדו המאמן ויושב ראש ההתאחדות אבי לוזון. השניים החליטו כי יובל שפונגין, דקל קינן ובן סהר ישובו לארץ למחנה האימונים של הנבחרת הצעירה, המתכוננת לאליפות אירופה עד גיל 21 שתיפתח בעוד שבוע. ברק יצחקי וטוטו תמוז יטוסו למשחק באנדורה, אך האחרון עשוי לשוב עוד לפני כן, בשל פציעה ממנה הוא סובל.
בינתיים, זכו שחקני הנבחרת לחיזוק דווקא מראש הממשלה, אהוד אולמרט. "אני לא יכול לומר שלא חרדנו לפני המשחק, ובוודאי ששמחנו על התוצאה", אמר אולמרט. "אבל המאמץ החשוב הוא המשחק השבוע נגד אנדורה. אנו מייחלים שסוף סוף נצליח להגיע למעמד בכיר באירופה".
חיבוקים על הדשא בסקופיה. עשו את שלהם (צילום: איי אף פי)
יוסי בניון: "היה קשה לראות מהיציע"
ברק יצחקי, שכבש כבר לאחר 10 דקות בהופעת הבכורה שלו בנבחרת הבוגרת, אמר בסיום: "זה מאוד משמח", אמר, "השגנו את המטרה לשמה הגענו. אני משחק עם המון המון ביטחון. זה קרה בבית"ר ואני שמח שהצלחתי להביא את היכולת הזאת גם לנבחרת. לשחק בבית"ר ירושלים זה לא כמו לשחק בכל קבוצה. יש המון לחץ. יש המון ציפיות ויש גם ציפיות בנבחרת".
דרור קשטן החמיא לחניכיו: "מקדוניה היא נבחרת ביתית טובה. אחת הבעיות היא שסיימנו את העונה והייתי צריך לאסוף את השחקנים בקטע המנטלי, ולהסביר שיש להם משימות. הם נתנו את כל גופם, מרצם ושכלם. לא היה חסר הרבה שננצח בתוצאה יותר גבוהה. זה היה ניצחון חשוב מאוד ואחרי שנעבור את המשחק מול אנדורה נוכל לעשות חושבים לקראת עונת המשחקים הבאה".
"ההרכב היה התקפי", הסביר קשטן, "עם שלושה חלוצים. המטרה היתה לנצח את המשחק ואני שמח שגם הבקענו שני שערים וגם ניצלנו מצבים. הנבחרת שיחקה טקטית בצורה סבירה וההקרבה של השחקנים היא מה שניצח את המשחק".
טל, יצחקי וקולאוטי. הבית"רי הספיק לשלוח ד"ש בטלוויזיה (צילום: רויטרס)
על המשחק אמר יו"ר ההתאחדות, אבי לוזון: "ניצחון גדול, השגנו את המטרה שלנו ונשארנו בתמונה מבחינת הסיכויים". יוסי שבחון לא נכלל בסגל למשחק עקב פציעה בבירכו. שבחון ישוב ככל הנראה ארצה ולא ימשיך עם חבריו לאנדורה.
המצטיין במשחק לדעת רבים היה המגן השמאלי יואב זיו, שאמר בסיום: "עמדנו כמו יחידה אחת. דרור הכין אותנו עם שעות של משחקים של מקדוניה. ידענו שנצטרך לנצח בשיניים ושנצטרך לצאת למתפרצות ולעקוץ".
רוברטו קולאוטי. לא ממש יהודי, אבל ניצח בעזרת הראש (צילום: איי אף פי)
גל אלברמן: "אני לא רוצה לדבר על עצמי. היתה לחימה יוצאת מן הכלל של כל השחקנים, הפנים שלנו כבר בדרך לאנדורה".
יוסי בניון החליט בהתייעצות עם יו"ר ההתאחדות, אבי לוזון, להעניק 500 דולר לכל שחקן מכיסו הפרטי. בניון, שלא שיחק אתמול עקב צבירת צהובים - שמח מאוד על ההקרבה של השחקנים. הקפטן צפוי לחזור להרכב ביום רביעי באנדורה, כנראה במקומו של פיני בלילי. "היה קשה מאוד לראות את המשחק מהיציע. הייתה פה לחימה וזה נותן לנו טעם טוב לגבי הקמפיין", אמר בניון.
דקל קינן, לפני ששמע על כך שיחזור לאימוני הנבחרת הצעירה, אמר: "היה משחק לא קל, אני בטוח שיהיו נבחרות שיאבדו כאן נקודות. זה נצחון מאוד חשוב להמשך הקמפיין, הראינו הרבה רוח לחימה ואנחנו עדיין בתמונת העליה ליורו".
אלברמן, טל וזיו חוגגים עם את השער עם יצחקי (צילום: איי אף פי)
דודו אוואט: "לא שיחקנו הכי יפה, אבל המטרה הושגה. המגרש היה קשה והשחקנים שלהם מאוד גבוהים ושיחקו על כדורי גובה. דרור ביקש מאיתנו לא לרדת אחורה, אבל באופן טבעי זה קרה, הכי חשוב להשיג את המטרה. אם לא היינו מנצחים פה לא היה נותר שמץ של סיכוי לעלות. החלום שלי להגיע עם נבחרת ישראל לאליפות אירופה, ואני מוכן לוותר על כל מה שעשיתי עד היום כדי להגשים את החלום הזה".
מקדוניה ציון ישראל ציון
יאנה ניקולוסקי 4.5 דודו אוואט 6
איגור מיטרסקי 4.5 יובל שפונגין 4
ניקולצ'ה נובסקי 4.5 אריק בנאדו 5
אלכסנדר ואסוסקי 4.5 דקל קינן 5
רוברט פטרוב 5 יואב זיו 7
לאדו לזארבסקי (46) 5 ואליד באדיר 4
וליצ'ה שומוליקוסקי 5 גל אלברמן 6
דארקו טסבסקי 5 עידן טל 6
אצ'ו סטויקוב 6 ברק יצחקי (76) 6
אילצ'ו נאומוסקי (46) 6 פיני בלילי (61) 5
גוראן פאנדב (55) 4 רוברטו קולאוטי (81) 6
סטיביצ'ה ריסטיץ' (46) 6 בן סהר (61) 5
ולאטקו גרוזדאנובסקי (46) 5 מיכאל זנדברג (76)
ארטים פולוזאני (55) 6 עומר גולן (81)
סרקו קטאנץ 5 דרור קשטן 6
פורסם לראשונה 02/06/2007 22:48
הנבחרת חוגגת במקדוניה